पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर का खतरा बढ़ता जा रहा है। पहले जहां इक्का-दुक्का मरीज निकलते थे अब वहां मौतों की गिनती बढ़ती जा रही है। रियावन में 11 दिन में 16 मौतें हो चुकी हैं। इधर ढोढर से जुड़े गांवों में भी 20 दिन में 30 मौतों का आंकड़ा सामने आया है। इसमें लोगों की लापरवाही नजर आई। लोगांे ने सर्दी-खांसी व बुखार जैसी बीमारी को गंभीरता से नहीं लिया और अब जब संक्रमण अपने चरम पर है तो इलाज के लिए दौड़ रहे हैं। स्वास्थ्य सुविधाओं के अभाव में सिवाय अपने आपको कोसने के अलावा कोई रास्ता नहीं है। ऐसे संक्रमण से होने वाली मौतों का आंकड़ा थमने का नाम नहीं ले रहा है। अप्रैल में जावरा-पिपलौदा ब्लॉक मिलाकर कुल 700 पॉजिटिव आए हैं। इनमें ग्रामीण क्षेत्रों के लोग ज्यादा है। 6 हजार की आबादी वाले ढोढर में ही अप्रैल में 10 मौतें हुईं जिनका कारण स्पष्ट नहीं। फोरलेन मार्ग से जुड़े होने के कारण दो दर्जन से अधिक गांव ढोढर से लिंक हैं। मुख्य सेंटर होने से आसपास के ग्रामीण यहां खरीदारी के लिए आते हैं। अभी अधिकतर लोग जांच से बच रहे हैं क्योंकि उन्हें सैंपलिंग के बाद मेडिकल कॉलेज रतलाम भेजे जाने का डर है। इस कारण वे अन्य बीमारियों के बहाने सिटी स्कैन कराकर निजी क्लीनिक पर उपचार करा रहे हैं। यही कारण है कि मौतें तो हाे रही हैं लेकिन सरकारी आंकड़ा नहीं बढ़ रहा। अस्पताल का रिकाॅर्ड देखें तो सात लोग पॉजिटिव हैं। इनमें से एक की मौत शुक्रवार को मेडिकल कॉलेज में हुई। ढोढर से तीन किमी दूर 4 हजार की आबादी वाले चिकलाना में 9 लोगों की मौत हो चुकी है। इधर बरखेड़ी में 6, पिपलियाजोधा में 3 लोग मौत हो गई है। स्वास्थ्य केंद्र अनुसार 22 गांवों के रिपोर्ट कार्ड में ढोढर में 7, पिपलियाजोधा में 1, मुंडलाराम में 1, भुट्टाखेड़ी में 2, ताराखेड़ी में 1, हनुमंतिया में 2 पॉजिटिव मरीज दर्ज हैं। हकीकत में मरीजों की संख्या में बढ़ोतरी देखी जा सकती है। स्वास्थ्य केंद्र प्रभारी टीना पाटीदार व उनके सास-ससुर कोरोना पॉजिटिव होने के कारण केंद्र लावारिस हालत में है। ऐसे में इमरजेंसी में यहां सुविधाओं का अभाव है। ढोढर के जीवनलाल जैन, अजीत बरड़िया ने कहा कि विभाग के अधिकारियों को ग्रामीण क्षेत्रों का सर्वे करना चाहिए। अधिकतर मरीज होम आइसोलेशसन में हैं, जिनकी निगरानी जरूरी है। इधर चिकलाना के जगदीश यादव, जनपद सदस्य नारायणसिंह चंद्रावत ने कहा कि स्वास्थ्य विभाग की टीम की तनु गंधर्व, प्रेमलता गोदा सर्वे कर समझाइश दे रही है लेकिन अब भी लोगांे में डर नहीं है।
नई आबादी में स्वेच्छा से लोगों ने आवाजाही की बंद
रियावन. गांव में संक्रमण की रफ्तार बढ़ने के बाद अब गांव सील कर दिया है। इधर ग्रामीणों ने भी स्वेच्छा से कोरोना कर्फ्यू का पालन करते हुए गांव खाली कर दिए। 11 दिनों में हुई 17 मौतों से गांव के नई आबादी क्षेत्र के रहवासियों ने तो आने का मार्ग पूरी तरह बंद कर दिया है। क्षेत्र के युवा कपिल धाकड़, घनश्याम धाकड़, जितेंद्र धाकड़, सुनील धाकड़, प्रतीक जैन, संदीप जैन, मनोज जैन, बंकट कावरिया ने बताया कि संक्रमण बढ़ रहा है और समय की मांग को देखते हुए रास्ते बंद किए हैं। बाहरी लोगांे काे प्रवेश नहीं करने देंगे। इधर कुछ ग्रामीण लापरवाही बरतते हुए संक्रमण को न्योता दे रहे हैं। ग्रामीणों को सुरक्षित रखने के लिए स्वास्थ्य विभाग सर्वे कर जानकारी जुटा रहा है, फिर भी ग्रामीण जांच नहीं करवा रहे हैं। इधर रियावन के चारों तरफ रानीगांव, मावता व राजस्थान मार्ग पर जेसीबी से चेरी खोदकर आवागमन पूरी तरह बंद कर दिया है। नायब तहसीलदार चंदन तिवारी ने बताया कि रियावन व रानीगांव में अधिक मौतें हो रही हैं जो चिंताजनक है। प्रशासन अलर्ट है। स्वास्थ्य विभाग गांवों में टीमें गठित कर परीक्षण करवा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn